## Uredba o povjerenstvu Vlade Republike Hrvatske za granice jedinica lokalne samouprave

### NN 113/1997 (28.10.1997.), Uredba o povjerenstvu Vlade Republike Hrvatske za granice jedinica lokalne samouprave

# **VLADA REPUBLIKE HRVATSKE**

Na temelju članka 29. Zakona o područjima županija, gradova i općina
u Republici Hrvatskoj, ("Narodne novine", broj 10/97) i članka 19. Zakona
o Vladi Republike Hrvatske ("Narodne novine", br. 41/90, 8/91, 14/91, 53A/91,
9/92, 55/92 i 29/94), Vlada Republike Hrvatske je na sjednici održanoj
23. listopada 1997. godine, donijela

## **UREDBU**

### **O POVJERENSTVU VLADE REPUBLIKE HRVATSKE ZA GRANICE JEDINICA LOKALNE SAMOUPRAVE**

Članak 1.

Ovom Uredbom utvrđuje se sastav i propisuje način rada Povjerenstva
Vlade Republike Hrvatske za granice jedinica lokalne samouprave (u daljnjem
tekstu: Povjerenstvo).

Članak 2.

Povjerenstvo ima predsjednika, stalne članove, promjenjive članove i
tajnika.

Predsjednika i četiri stalna člana Povjerenstva imenuje Vlada Republike
Hrvatske iz redova istaknutih stručnjaka za područje uprave, prostornog
uređenja, gospodarstva, geodezije i povijesti.

Članak 3.

U radu Povjerenstva sudjeluju promjenjivi članovi.

Promjenjivog člana Povjerenstva imenuje se za svaki predmet.

Promjenjivog člana imenuje, na zahtjev predsjednika Povjerenstva, župan
županije u čiji sastav ulaze jedinice lokalne samouprave koje su u sporu.

Ukoliko su u sporu jedinice lokalne samouprave sa područja dvije županije
i rješavanje spora može izazvati promjenu županijskih granica u radu Povjerenstva
na tom predmetu sudjeluju dva promjenjiva člana koje imenuje župan svake
županije o čijem se području radi.

Članak 4.

Povjerenstvo ima tajnika kojeg imenuje Vlada na prijedlog ministra uprave.

Tajnik Povjerenstva osigurava sve materijalne i tehničke pretpostavke
za rad Povjerenstva i sudjeluje u raspravi pred Povjerenstvom bez prava
odlučivanja.

Članak 5.

Sjedište Povjerenstva je u Zagrebu, Ulica Republike Austrije broj 16.

Povjerenstvo ima pečat s grbom Republike Hrvatske i natpisom "Povjerenstvo
Vlade Republike Hrvatske za granice jedinica lokalne samouprave".

Članak 6.

Povjerenstvo je nadležno za rješavanje sporova o graničnom području
jedinica lokalne samouprave između gradova i općina, o kojima te jedinice
lokalne samouprave ne postignu sporazum.

Povjerenstvo je ovlašteno izmijeniti granice pojedinih naselja ili pojedinih
katastarskih općina, ukoliko je to nužno radi rješavanja spora.

Članak 7.

Prilikom rješavanja sporova i određivanja granica jedinica lokalne samouprave,
Povjerenstvo će naročito voditi računa o prostornoj povezanosti spornog
područja; o gospodarskoj povezanosti, o dnevnim migracijskim tokovima;
prometnoj povezanosti; financijskom značaju spornog područja za pojedinu
jedinicu lokalne samouprave; područnoj pripadnosti spornog područja kroz
povijest, te o drugim važnim pitanjima od značaja za jedinice lokalne samouprave
koje su u sporu.

Članak 8.

Postupak pred Povjerenstvom može pokrenuti svaka jedinica lokalne samouprave.

Jedinice lokalne samouprave u postupku pred Povjerenstvom zastupa općinski
načelnik odnosno gradonačelnik.

Jedinice lokalne samouprave mogu i u toku postupka pred Povjerenstvom
zaključiti sporazum o rješavanju područnog spora.

Članak 9.

Povjerenstvo radi na sjednici.

Sjednice povjerenstva su javne.

Povjerenstvo može odlučiti da se s pojedine sjednice Povjerenstva isključi
javnost.

Sjednicom Povjerenstva rukovodi predsjednik Povjerenstva ili neki od
stalnih članova Povjerenstva, kojeg na to ovlasti predsjednik Povjerenstva.

Povjerenstvo može ovlastiti predsjednika ili pojedinog člana na poduzimanje
određenih radnji u postupku.

Članak 10.

O radu Povjerenstva vodi se zapisnik.

Zapisnik sa sjednica povjerenstva potpisuju predsjednik Povjerenstva
i tajnik Povjerenstva.

Zapisnik sa sjednice Povjerenstva dostavlja se svim članovima Povjerenstva
i strankama u sporu.

Članak 11.

Povjerenstvo postupak okončava donošenjem odluke.

Odluka se donosi natpolovičnom većinom glasova svih članova Povjerenstva.

Odluku Povjerenstva potpisuju predsjednik Povjerenstva i tajnik Povjerenstva.

Članak 12.

Odluka Povjerenstva dostavlja se svim strankama u sporu.

Protiv odluke Povjerenstva nezadovoljna stranka može uložiti prigovor
Vladi Republike Hrvatske u roku od 30 dana od dostave odluke Povjerenstva.

Prigovor se dostavlja Vladi Republike Hrvatske putem Povjerenstva.

Prigovor zadržava izvršenje odluke.

Članak 13.

Prigovor se dostavlja svim strankama u sporu radi očitovanja.

Ukoliko se stranke ne usprotive prigovoru, Povjerenstvo može i samo
izmijeniti odluku.

Članak 14.

Troškovi za rad Povjerenstva podmiruju se iz proračuna jedinica lokalne
samouprave.

U podmirenju troškova sudjeluju stranke u sporu razmjerno vrijednosti
spora i financijskoj snazi pojedine jedinice lokalne samouprave koja je
u sporu.

Odluku o sudjelovanju stranaka u podmirenju troškova spora donosi Povjerenstvo.

Protiv odluke o sudjelovanju stranaka u podmirenju troškova postupka
ne može se izjaviti poseban prigovor, ali se može pobijati u prigovoru
protiv Odluke kojom se predmet dovršava.

Članak 15.

Članovi Povjerenstva, tajnik Povjerenstva i zapisničar imaju pravo na
naknadu troškova nastalih u vezi s radom u Povjerenstvu, te pravo na nagradu
za svoj rad.

Visina naknade i nagrade određuje ministar uprave posebnim rješenjem.

Materijalno-financijsko poslovanje za Povjerenstvo obavlja Ministarstvo
uprave.

Članak 16.

Ova Uredba stupa na snagu osmog dana od dana objave u "Narodnim novinama".

Klasa: 022-03/97-03/05
Urbroj: 5030107-97-2
Zagreb, 23. listopada 1997.

Predsjednik
**mr. Zlatko Mateša**, v. r.

Uredba, NN 113/1997-1696